Les persones sovint volem viure la sexualitat i gaudir-la amb altres persones, especialment amb les que ens atrauen.
De les relacions sexuals amb altres persones en pot sortir l'enamorament, un estat emocional molt intens que provoca sentiments fantàstics, tot i que en pot generar de negatius i hem de saber gestionar-los (com ara la gelosia).
És important gestionar aquestes emocions negatives, ja que poden fer que una cosa bonica com l'enamorament es converteixi en patiment i inseguretat.
El mite de l'amor romàntic entén les relacions sexoafectives com aquelles entre un home i una dona, per a tota la vida, sempre pendents l'un de l'altre i sense ningú més.
Aquest ideal d'amor romàntic se sosté sobre la base d'altres mites: l'exclusivitat de les relacions, la mitja taronja...
A la pràctica, la majoria de les persones no tenen aquest model de relacions, ja que l'hem anat desconstruint.
Com es fa aquest procés de desconstrucció de l'amor romàntic?
En primer lloc, avui en dia, tots i totes tenim força assumit que les relacions no són per sempre.
És habitual que hi hagi persones que vulguin aventures d'una nit, rotllos d'un temps o bé parelles estables (que no vol dir eternes).
I sovint anem canviant de model al llarg de la vida, cosa que està molt bé!
En segon lloc, cada cop està més normalitzada la diversitat d'opcions i orientacions sexuals.
Tots i totes coneixem persones a qui els agraden només els homes, només les dones, o tant els homes com dones, o...
I, a més, és genial poder expressar les nostres preferències i compartir-les, si ve de gust i tenim confiança per fer-ho.
A Catalunya, hi ha una llei que garanteix els drets de lesbianes, gais, bisexuals, transsexuals i intersexuals (col·lectius LGBTI), i això vol dir que tothom és lliure d'expressar-se i d'estimar a qui vulgui, sempre que ho faci amb respecte!
Més enllà de la llei, cal vetllar perquè totes i tots tinguem els mateixos drets i puguem denunciar les discriminacions del nostre entorn.
I, en darrer lloc, tenim el model de relació.
Fins ara estava normalitzat que les relacions eren entre dues persones i prou: és el model de relació monògam (vincle afectiu i sexual entre només dues persones).
Cada cop més prenen força altres opcions, com la relació oberta (en la qual s'acorda que el vincle afectiu és entre dues persones, però es poden tenir relacions sexuals amb altres persones) i el poliamor (on s'estableixen relacions afectives i sexuals amb més d'una persona).
És important conèixer els diferents models de relació, i respectar les opcions de cadascú.
Ah!, i cal tenir molt present que el model de relació s'ha d'escollir entre totes les persones que la formen, no es pot imposar el propi!
Per tal que les relacions sexuals entre persones siguin motiu de somriures, benestar i plaer han d'estar basades en cinc principis: respecte, igualtat, seguretat, comunicació, assertiva i confiança.
Els límits, però, són difícils i sempre s'han de parlar.
Per exemple, hi ha qui creu que és confiança que la parella controli amb qui parlem pel whatsapp o amb qui quedem, però no és això: confiança és que no calgui demostració i creiem el que ens digui l'altre.
Respecte implica tenir presents els punts de vista de la parella.
Les seves opinions, les seves amistats, els seus gustos.
No necessàriament els hem de compartir.
De fet, és bo que en una relació hi hagi coses que no siguin compartides.
La comunicació assertiva és aquella en la qual es tenen en compte els sentiments i emocions de les persones implicades.
També implica prendre les decisions conjuntament, tenint en compte els diferents punts de vista: no pot ser que sempre una de les persones proposi i l'altra accepti, i que al revés això no passi.
En aquest cas no hi ha igualtat en la relació.
La igualtat serveix per construir relacions fortes, ja que les persones implicades tenen la mateixa importància en el projecte conjunt.
Finalment, la seguretat fa referència a poder dir les coses bé, sense por que l'altre s'enfadi amb les conseqüències que això impliqui.
Amb la parella s'ha d'estar bé.
Si es pateix emocionalment, físicament o psicològicament vol dir que la relació no és segura i cal replantejar-la.
Tothom ha tingut dubtes, inseguretats i pors en les relacions sexuals.
En les relacions sexuals és molt important gaudir el moment, explicar què sentim i compartir les inseguretats... però també les coses que ens agraden i ens fan sentir bé!
Cal recordar que no existeixen ni les persones ni les relacions perfectes.
Així que, en una relació cal implicar-se!
Per compartir dubtes, inseguretats i pors, primer cal crear els espais adequats per fer-ho.
No es poden expressar les emocions en qualsevol moment, ja que s'han de garantir que les altres persones estiguin receptives.
De fet, ens hem de comunicar tenint en compte el que nosaltres sentim i pensem, però també allò que sent i pensa l'altra persona.
Per tant, hem de dir les coses en positiu: per exemple, les coses bones i les coses a millorar.
Hem de tenir en compte que quan gestionem les emocions ho fem perquè ens estimem les persones i volem estar encara millor amb elles.
També és molt important saber rebre les crítiques i les propostes de millora i reconèixer i treballar els nostres defectes.